SATVEER Personalised Number Plate | Regtransfers.co.uk
You searched for SATVEER
Alternative 'SATVEER' Registrations (2) ‘Mnr Margate’ het baie diep spore aan die Suidkus getrap | News24
‘Mnr Margate’ het baie diep spore aan die Suidkus getrap
Foto: johan pretorius Johnny de Wet, die man wat oor meer as 50 jaar op die Suidkus ‘n reuse-bydrae op vele gebiede gelewer het, in sy kantoor in die munisipale gebou in Port Shepstone.
IN elke gemeenskap is daar ‘n mens of mense wat oor baie jare besonderse bydraes lewer tot die vooruitgang en ontwikkeling van daardie gemeenskap. Ook hier aan die Hibiskuskus is daar verskeie individue van alle bevolkingsgroepe wat in hul onderskeie gemeenskappe reusewerk gedoen het om die lot van hul eie mense en ander te verbeter. Maar as ‘n mens na die “scoreboard” kyk, staan raadsheer Johnny de Wet kop en skouers bo die ander uit.
De Wet is op die oomblik in sy tweede termyn as onder-burgemeester van die Hibiskuskus-munisipaliteit. Hy is reeds oor die 70 jaar oud, maar nog op-en-wakker en gesond, geesdriftig oor sy politieke en ander pligte, en trots op sy bydrae om die lot van veral die minder-gegoede inwoners van die gebied te verbeter. Sy curriculum vitae is, om die minste te se, indrukwekkend, en namate hierdie verslaggewer daarin kon slaag om die besonderhede van sy aktiwiteite oor die jare uit hom te kry, was dit duidelik dat bitter min mense hom dit sou kon nadoen.
Hy het as jong man in 1964 na sy pa se dood uit Gauteng kus toe gekom om sy ma te help met die bestuur van ‘n woonwapark, wat uiteindelik die familiebesigheid geword het, en enkele jare gelede verkoop is. Hy is reeds 50 jaar getroud met Annatjie, wat nog haar eie vakansie-verhuringsbesigheid bedryf. Uit die huwelik is twee dogters gebore wat nou in die Kaap woon, en die De Wets is die trotse grootouers van sewe kleinkinders. De Wet is sedert 1974 ‘n raadslid. Hy was in 1993 en 1994 Parlementslid vir die Suidkus onder die vaandel van die destydse Nasionale Party, en van 1996 tot 1999 ‘n proporsioneel-aangewysde Parlementslid. In 1988 het hy burgemeester van Margate geword, ‘n amp wat hy vier jaar lank beklee het. In 1990, het hy die ere-titel van “raadsheer” (Alderman) ontvang vir sy jare en gehalte diens aan die gemeenskap. Hy was onder meer die voorsitter van verskeie munisipale komitees, en het in verskeie verwante liggame gedien. Met die plaaslike verkiesings in 2000, het hy ‘n wyks-raadslid geword. Daarbenewens, was hy betrokke by verskeie eiendomsontwikkelings aan die Suidkus.
Met die ontbinding van die Nasionale Party na ‘n kortstondige “huwelik” met die destydse Demokratiese Party, het ‘n groot aantal van die NP-ondersteuners hulle gewig by die nuutgestigte Demokratiese Alliansie ingegooi, maar De Wet en enkele ander het by die ANC aangesluit, ‘n stap waarvoor baie kennisse hom kwalik geneem het.
Waarom het hy hierdie besluit geneem? Is hy nie spyt nie? “Was nog nooit nie. As ek toe geweet het wat ek nou weet, het ek dieselfde gedoen. Eenvoudig omdat ons in die Regering van Nasionale Eenheid in die negentigerjare reeds met die ANC saamgewerk het. Ek glo in samewerkingspolitiek pleks van konfrontasie. Op plaaslike bestuursvlak werk ek goed saam met ANC-kollegas, het baie vriende gemaak, en oor die jare het ek baie meer bereik deur deel te wees van die besluitnemingsprosesse om ‘n verskil te maak aan mense se lewens.” Hy is die voorsitter van die munisipaliteit se finansiele portefeulekomitee, en was ook verskeie jare ‘n proporsioneel-verkose lid van die Ugu-distriksmunisipaliteit se raad.
In antwoord op die onvermydelike vraag of hy met aanstaande jaar se munisipale verkiesing gaan uittree, antwoord hy dadelik dat hy nog nie besluit het nie. “Ek moet dit nog versigtig oorweeg. Waarmee gaan ek myself besig hou as alles wat ek nou doen, skielik wegval? Maar aan die ander kant, ’n mens kan nie vir ewig aanhou nie. Ek sal alle faktore mooi bekyk en dan besluit.”
O ja ... en wat nog nie genoem is nie, is dat De Wet, behalwe sy politieke bedrywighede, 25 jaar in die uitvoerende komitee van die Margate Chamber of Commerce en ook ‘n stigterslid van die Afrikaanse Sakekamer was. Hy is reeds 25 jaar lank diaken en hoof-diaken (etlike jare) van die NG Gemeentes, aanvanklik Port Shepstone en later Margate, wat afgestig het. Daarbewens was hy ‘n Rapportryerslid, asook deel van verskeie inisiatiewe om Afrikaanssprekendes se kultuur te bevorder. Hy is ook reeds etlike jare betrokke by die bestuur van die Margate-buiteklub en die Douglas Mitchell-sportklub. De Wet speel gholf wanneer hy kan, en staan bankvas agter die Sharks.
‘n Meer aangename, beskeie en egalige individu sal ‘n mens nie maklik raakloop nie. Maar ‘n ware “heavyweight”. Dit was ‘n plesier om met hom ‘n onderhoud te voer.
Maar as ‘n mens na die “scoreboard” kyk, staan raadsheer Johnny de Wet kop en skouers bo die ander uit. De Wet is op die oomblik in sy tweede termyn as onder-burgemeester van die Hibiskuskus-munisipaliteit. Hy is reeds oor die 70 jaar oud, maar nog op-en-wakker en gesond